
LIETUVOS RESPUBLIKOS
VALSTYBĖS ĮMONĖS LIETUVOS ORO UOSTŲ VALDOMŲ                     ORO UOSTŲ KONCESIJOS
ĮSTATYMAS

2015 m.		d. Nr.
Vilnius


I SKIRSNIS
BENDROSIOS NUOSTATOS

1 straipsnis. Įstatymo tikslas, paskirtis ir taikymas
      Šis įstatymas nustato teisines ir organizacines tarptautinių Vilniaus, Kauno ir Palangos oro uostų, kuriuos valdo valstybės įmonė Lietuvos oro uostai (toliau – oro uostai, kiekvienas iš jų – oro uostas), koncesijos sąlygas. Teisiniams santykiams, kylantiems šio įstatymo pagrindu, Lietuvos Respublikos koncesijų įstatymas, Lietuvos Respublikos aviacijos įstatymas, Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymas, Lietuvos Respublikos valstybės turto valdymo, naudojimo ir disponavimo juo įstatymas, Lietuvos Respublikos žemės įstatymas ir kiti įstatymai, reglamentuojantys valstybės turto perdavimą, valdymą ir naudojimą bei disponavimą, taikomi tiek, kiek tai neprieštarauja šiam įstatymui.
      
     
2 straipsnis.  Įstatyme vartojamos sąvokos     
     Įstatyme vartojamos sąvokos atitinka Lietuvos Respublikos koncesijų įstatyme, Lietuvos Respublikos aviacijos įstatyme, Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatyme ir Lietuvos Respublikos valstybės ir savivaldybių turto valdymo, naudojimo ir disponavimo juo įstatyme vartojamas sąvokas.

II SKIRSNIS
ORO UOSTŲ KONCESIJOS SUTEIKIMO SĄLYGOS

3 straipsnis. Oro uostų koncesijos suteikimas
1.	Oro uostų koncesija suteikiama Lietuvos Respublikos koncesijų įstatyme ir šiame įstatyme nustatyta tvarka ir sąlygomis.
2.	Sprendimą dėl oro uostų koncesijos įgyvendinimo priima Lietuvos Respublikos Vyriausybė. Lietuvos Respublikos koncesijų įstatyme nustatytu atveju sprendimą dėl oro uostų koncesijos priima Lietuvos Respublikos Seimas Lietuvos Respublikos Vyriausybės siūlymu.
3. Oro uostų koncesija suteikiama atviro viešo konkurso būdu. 
4. Oro uostų koncesija suteikiama tik subjektui, kurio atitiktis nacionalinio saugumo interesams yra įvertinta ir dėl kurio priimtas sprendimas, kuriuo patvirtinama, kad tikrintas subjektas atitinka nacionalinio saugumo interesus pagal Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymą. Taip pat Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatyme nustatyta tvarka tikrinama subjektų, kurie oficialiai pareiškia ketinimą ar interesą įsigyti įmonės, kuriai suteikta oro uostų koncesija, akcijų ar tapti tokios įmonės dalyviu, atitiktis nacionalinio saugumo interesams. 
5.	Oro uostų koncesijos sutartimi koncesininkui suteikiamas leidimas vykdyti oro uostuose koncesijos sutartyje numatytą ūkinę komercinę veiklą, susijusią su oro uostų infrastruktūros objektų projektavimu, statyba, plėtra, atnaujinimu, pakeitimu, remontu, valdymu, naudojimu ir (ar) priežiūra, teikti viešąsias paslaugas, valdyti ir (ar) naudoti valstybės turtą, taip pat jį nuomoti, subnuomoti, suteikti panaudai tretiesiems asmenims šiame įstatyme ir koncesijos sutartyje nustatytais atvejais ir sąlygomis. 
6. Koncesininkas pagal koncesijos sutartį prisiima visą ar didžiąją dalį su tokia veikla susijusios rizikos.
7. Koncesijos sutartis negali būti sudaroma ir (arba) pratęsiama  ilgesniam nei Lietuvos Respublikos koncesijų įstatyme numatytam terminui.

4 straipsnis. Specialiosios valstybės turto perdavimo koncesininkui sąlygos 
      Valstybės nuosavybe ir kontroliuojamų asmenų patikėjimo teise valdomas ir (ar) naudojamas turtas, reikalingas oro uostų koncesijos sutarčiai vykdyti, įskaitant oro uostų aerodromus ir oro uostų žemę (sklypus ar jų dalis), gali būti perduodamas koncesininkui be aukciono (be atskiro konkurso) patikėjimo, nuomos, panaudos pagrindu koncesijos sutarties galiojimo terminui. Nuosavybės teisė į tokį turtą koncesininkui neperduodama. Valstybei nuosavybės teise priklausantis turtas ir jo perdavimo koncesininkui būdai nustatomi Lietuvos Respublikos Vyriausybės ar Lietuvos Respublikos Seimo sprendime dėl oro uostų koncesijos projekto įgyvendinimo.

     5 straipsnis. Specialiosios koncesininkui perduoto turto valdymo sąlygos
1. Koncesininkui yra draudžiama oro uostų aerodromus išnuomoti, suteikti panaudai ar kitais pagrindais perduoti juos valdyti ir (arba) naudoti tretiesiems asmenims.
2. Koncesininkas turi teisę valstybės ir (arba) valstybės kontroliuojamų asmenų jam perduotą turtą valdyti, naudoti ir (ar) šio įstatymo ir Lietuvos Respublikos civilinio kodekso nustatyta tvarka be aukciono ir viešo konkurso išnuomoti, subnuomoti, išskyrus žemę, suteikti panaudai tretiesiems asmenims tiek, kiek tai numatyta koncesijos sutartyje ir reikalinga joje numatytai veiklai vykdyti koncesininko ir trečiųjų asmenų nustatytam, bet ne ilgesniam nei koncesijos sutarties nustatytam terminui. Oro uosto kontroliuojamoje teritorijoje esanti žemė ir kitas turtas koncesininko gali būti valdomi, naudojami ir (ar) perduodami tretiesiems asmenims valdyti ir naudoti tik gavus suteikiančiosios institucijos leidimą. Sprendimus dėl perduoto turto nuomos (subnuomos) ir panaudos priima koncesininkas. Nuomos (subnuomos) mokesčio dydis, jo perskaičiavimo ir mokėjimo tvarka, taip pat ilgalaikio turto, išskyrus žemę, nuomos terminas nustatomi nuomos (subnuomos) sutartyje koncesininko ir trečiojo asmens susitarimu. Koncesininkas turi teisę atlyginti nuomininkui (subnuomininkui) ar panaudos gavėjui, pagerinusiam turtą, už jo atliktus pagerinimus. 
3.	Koncesininkas išnuomoja žemės sklypus, užstatytus fiziniams ar juridiniams asmenims nuosavybės teise priklausančiais ar jų nuomojamais statiniais ar įrenginiais, Lietuvos Respublikos aviacijos įstatymo ir jo įgyvendinamųjų teisės aktų nustatyta tvarka ir sąlygomis, jeigu oro uostų žemė, perduota koncesininkui valdyti, naudoti ir disponuoti patikėjimo teise.
4.	Valstybės, ir (arba) valstybės kontroliuojamų asmenų perduotuose koncesininkui žemės sklypuose statyti, rekonstruoti valstybei nuosavybės teise priklausančius ir įrengti naujus statinius ir įrenginius leidžiama tik Lietuvos Respublikos statybos įstatyme nustatyta tvarka ir gavus suteikiančiosios institucijos leidimą.
5. Valstybės ir (arba) valstybės kontroliuojamų asmenų perduotuose koncesininkui žemės sklypuose, griauti ar išardyti esamus valstybei nuosavybės teise priklausančius statinius ir įrenginius leidžiama tik Lietuvos Respublikos valstybės ir savivaldybių turto valdymo, naudojimo ir disponavimo juo įstatyme nustatyta tvarka ir gavus suteikiančiosios institucijos leidimą. 
6.	Koncesininkas negali jam perduoto turto perduoti kitiems asmenims nuosavybės ar patikėjimo teise, jo sunaikinti ar sugadinti, išskyrus šio straipsnio 5 dalyje numatytą atvejį, taip pat jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ar kitų asmenų, prievolių, susijusių su koncesijos įgyvendinimu, įvykdymą, taip pat be suteikiančiosios institucijos sutikimo įkeisti ar kitaip suvaržyti jam suteiktų prievolinių teisių į tokį turtą, jomis laiduoti ar kitu būdu užtikrinti savo ar kitų asmenų, prievolių, susijusių su koncesijos įgyvendinimu, įvykdymą.

6 straipsnis. Nacionalinio saugumo garantijos
1.	Vyriausybei ar Lietuvos Respublikos Seimui priėmus nutarimą, kad, atsižvelgiant į nacionalinio saugumo interesus, oro uosto ar oro uostų valdymas turi būti perduotas valstybei ar valstybės kontroliuojamai įmonei, suteikiančioji institucija nedelsdama perima oro uosto ar oro uostų valdymą iš koncesininko ir turi teisę nedelsiant vienašališkai nutraukti koncesijos sutartį. 
2. Koncesininkas turi teisę išnuomoti  ir (arba) suteikti panaudai žemę ir (arba) išnuomoti (subnuomoti) ir (arba) suteikti panaudai kitą turtą, taip pat leisti vykdyti veiklą aerodromų nacionaliniam saugumui svarbiose apsaugos zonose tik nacionalinio saugumo interesus atitinkantiems subjektams, kaip tai numatyta Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatyme. Subjektų, kurie oficialiai pareiškia ketinimą ar interesą įsigyti įmonės, kuriai išnuomota ir (arba) suteikta panaudai žemė ir (arba) išnuomotas (subnuomotas) ir (arba) suteiktas panaudai kitas turtas ar leista vykdyti veiklą aerodromų nacionaliniam saugumui svarbiose apsaugos zonose, akcijų ar tapti tokios įmonės dalyviu, atitiktis nacionalinio saugumo interesams tikrinama mutatis mutandis taikant Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatyme nustatytą potencialaus dalyvio atitikties nacionalinio saugumo interesams tikrinimo tvarką.

7 straipsnis. Koncesijos sutarties sąlygos
1. Koncesijos sutartyje nustatomos šios sąlygos:
1) privalomos sąlygos, kurių koncesininkas turi laikytis nuomodamas ar teikdamas panaudai žemę, o kitą turtą nuomodamas, subnuomodamas ar teikdamas panaudai;
2) sąlygos, kuriomis išduodami šio įstatymo 5 straipsnio 2, 4 ir 5 dalyse numatyti suteikiančiosios institucijos leidimai;
3) suteikiančiosios institucijos civilinės atsakomybės netaikymo ir atleidimo nuo civilinės atsakomybės pagrindai, taip pat atlyginimo koncesininkui apskaičiavimo ir mokėjimo sąlygos bei tvarka koncesijos sutarties nutraukimo atvejais;
4) koncesijos sutarties vykdymo priežiūros sąlygos;
5) privalomi įsipareigojimai ir sąlygos, kurių koncesininkas turi laikytis užtikrindamas oro uostų panaudojimą priimančiosios šalies paramos teikimui ir mobilizacinių užduočių vykdymui. 
2. Kitos koncesijos sutarties sąlygos nustatomos vadovaujantis Lietuvos Respublikos koncesijų įstatymu. 

      
     

          
     
Skelbiu šį Lietuvos Respublikos Seimo priimtą įstatymą.
Respublikos Prezidentas 




